**Likumprojekta “Grozījumi Militārā dienesta likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts izstrādāts, lai:  1) piešķirtu karavīram (arī zemessargam) tiesības pielietot dienesta šaujamieroci, tostarp arī bez brīdinājuma, ja tas ir pamatots ar attiecīgās operācijas konceptu, un speciālos līdzekļus veicot speciālās operācijas, t.sk., militāro darbību rezultātā izraisītu valsti apdraudošo situāciju pārvarēšanai.  2) precizētu karavīra atstādināšanas no amata priekšnoteikumus;  3) noteiktu Nacionālo bruņoto spēku komandierim tiesības uz laiku piešķirt citām personām tiesības valkāt karavīra formas tērpu;  4) precizētu zaudējumu apzīmējošo terminu lietojumu.  Likumprojekts stāsies spēkā atbilstoši Oficiālo publikāciju un tiesiskās informācijas likuma 4. pantam |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Grozījumiem Militārā dienesta likuma 13. un 14. pantā:   * Valsts aizsardzības koncepcijas (apstiprināta Ministru kabinetā 2016. gada 24. maijā un Saeimā 2016. gada 16. jūnijā) 79. punkts; * Nacionālo bruņoto spēku 6.1 panta pirmās daļas 7.punkts; * Nacionālās drošības likuma 23.6 pants (tiks iestrādāts Nacionālās drošības likumā ar likumprojektu “Grozījumi Nacionālās drošības likumā” Nr.692/Lp13, izskatīts Saeimas divos lasījumos).   Grozījumiem Militārā dienesta likuma 29., 45., 70. un 73. pantā - Aizsardzības ministrijas un Nacionālo bruņoto spēku (turpmāk – NBS) iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **[1]** Atbilstoši spēkā esošajam regulējumam (Nacionālās drošības likums un Nacionālo bruņoto spēku likums), Valsts aizsardzības plānā un Valsts aizsardzības operatīvajā plānā noteiktajā kārtībā Nacionālie bruņotie spēki veic speciālās operācijas, lai:  1) novērstu militāro darbību rezultātā izraisītu valsti apdraudošo situāciju;  2) pārvarētu slēptu militāro apdraudējumu miera laikā;  3) sniegtu atbalstu valsts drošības iestādēm — nacionālās drošības pasākumu veikšanā, t.sk. pretterorisma pasākumos, kā arī terorisma draudu novēršanas vai pārvarēšanas pasākumos;  4) citos valsts apdraudējuma gadījumos.  Saeima 2017. gada 18. maijā pieņēmusi likumu “Grozījumi Nacionālās drošības likumā”. Ar šo grozījumu pieņemšanu Nacionālās drošības likums tika papildināts ar jaunu 23.panta septīto daļu, paredzot, ka slēpta militārā apdraudējuma pārvarēšanai miera laikā, ja tiek lietoti militāri līdzekļi, Ministru kabinets var uzdot Aizsardzības ministrijai saskaņā ar Valsts aizsardzības plānu vadīt apdraudējuma pārvarēšanas pasākumus ierobežotā teritorijā.  Proti, slēpts militārais apdraudējums notiek miera laikā un tā pārvarēšanai NBS veic speciālās operācijas ierobežotā teritorijā.  Saeima 2021. gada 20. maijā pieņēmusi likumu “Grozījumi Nacionālās drošības likumā”. Ar šo grozījumu pieņemšanu Nacionālās drošības likums tiks papildināts ar jaunu 23.6 pantu, definējot militāro darbību rezultātā izraisītu valsti apdraudošo situāciju un nosakot pasākumus tās novēršanai.  Proti, ar *militāro darbību rezultātā izraisītu valsti apdraudošu situāciju* tiek saprastas pret Latvijas Republiku īstenotas pretlikumīgas ārvalsts militārās darbības, tajā skaitā:  1) militārās aviācijas gaisa kuģa, militārā bezpilota gaisa kuģa vai cita veida lidaparāta, karakuģa, militārās zemūdenes vai cita militāra zemūdens pārvietošanās līdzekļa, militārā transportlīdzekļa vai citas, tajā skaitā attālināti vadāmas, bezpilota militārās mehāniskās ierīces pretlikumīga iekļūšana vai atrašanās Latvijas Republikas teritorijā;  2) izlūkošana vai pretlikumīga piekļuve informācijas sistēmām, elektronisko sakaru tīkliem, to darbības traucēšana vai elektromagnētiskā iejaukšanās Latvijas Republikas nacionālajai drošībai svarīgu objektu, nozīmīgu komercsabiedrību vai valsts īpašumā, valdījumā vai turējumā esošu objektu darbībā un militārās aviācijas gaisa kuģu un karakuģu darbībā un citas nekinētiskas militārās darbības;  3) pretlikumīga militāro formējumu vai militāro formējumu bez pazīšanās zīmēm iekļūšana vai atrašanās Latvijas Republikas teritorijā.  Turklāt  par militāro darbību rezultātā izraisītu valsti apdraudošu situāciju ir uzskatāmas arī iepriekšminētās darbības, kuras, izmantojot Latvijas Republikas teritoriju, ārvalsts pretlikumīgi veic pret citu Ziemeļatlantijas līguma organizācijas vai Eiropas Savienības dalībvalsti.  Pēdējie grozījumi Nacionālās drošības likumā nosaka, ka NBS sadarbībā ar kompetentajām tiesībaizsardzības iestādēm un valsts drošības iestādēm Valsts aizsardzības plānā un Valsts aizsardzības operatīvajā plānā noteiktajā kārtībā nekavējoties veic pasākumus, kurus uzskata par samērīgiem un nepieciešamiem, lai novērstu militāro darbību rezultātā izraisītu valsti apdraudošu situāciju, ieskaitot bruņota spēka pielietošanu.  Šādu grozījumu Nacionālās drošības likuma anotācijā norādīts, ka ar 23.6 pantā lietoto terminu “bruņota spēka pielietošana” tiek saprasti NBS rīcībā esošie speciālie līdzekļi, individuālie un kolektīvie ieroči.  Militāro darbību rezultātā izraisītā valsti apdraudošā situācija var tikt konstatētā arī miera laikā. Militārā dienesta likuma 13. panta otrā daļa autorizē karavīru miera laikā pielietot dienesta šaujamieroci likumos un militārajos reglamentos noteiktajos gadījumos un kārtībā.  Respektīvi, lai karavīrs (attiecīgi arī zemessargs) būtu tiesīgs miera laikā pielietot dienesta šaujamieroci un speciālos līdzekļus veicot speciālās operācijas*,* t.sk., militāro darbību rezultātā izraisītās valsti apdraudošās situācijas novēršanai, tas ir jānosaka likumā  Militārā dienesta likuma 13. pants nosaka karavīra tiesības pielietot dienesta šaujamieroci, bet 14. pants - lietot fizisko spēku, speciālos cīņas paņēmienus, speciālos līdzekļus, aukstos ieročus, speciālos transportlīdzekļus un citas ierīces un paņēmienus atbilstoši apdraudējumam un situācijai, kā arī dienesta suņus. Atbilstoši Nacionālo bruņoto spēku likuma 3. panta otrajai daļai Zemessardze ir NBS sastāvā. Latvijas Republikas Zemessardzes likuma 22. panta otrajā daļā noteikts, ka situācijās, kad zemessargs pilda dienesta pienākumus, uz viņu attiecas [Militārā dienesta likumā](http://likumi.lv/ta/id/63405-militara-dienesta-likums) noteiktās normas par karavīra tiesībām pielietot dienesta šaujamieroci, lietot fizisko spēku un speciālos līdzekļus.  Lai sinhronizētu Nacionālās drošības likuma 23. panta septītajā daļā un 23.6  pantā noteikto ar karavīra un zemessarga tiesībām lietot spēku (dienesta šaujamieroci, speciālos līdzekļus u.tml.) veicot speciālās , šādas tiesības nosakāmas Militārā dienesta likuma 13. panta ceturtās daļas 8. punktā un 14. panta pirmās daļas 5. punktā.  Nacionālo bruņoto spēku likuma 6.1 panta pirmās daļas 7. punkts nosaka, ka NBS, pildot likumā paredzētos uzdevumus, veic speciālās operācijas. Konstatēts, ka laika gaitā Militārā dienesta likuma normas, kas paredz karavīra tiesības pielietot dienesta šaujamieroci, vairs neaptver visus nepieciešamos gadījumus, kad karavīram speciālo operāciju izpildes laikā ir nepieciešamība pielietot dienesta ieroci. Šobrīd speciālo operāciju spektrs (operāciju veidi) ir daudz plašāks, nekā, piemēram, ķīlnieku atbrīvošana. NBS atbilstoši Nacionālo bruņoto spēku likuma 6.1 panta trešajai daļai sniedz atbalstu gan Valsts drošības dienestam pretterorisma pasākumos, terorisma draudu novēršanā un pārvarēšanā, gan citiem valsts drošības dienestiem nacionālas drošības pasākumu veikšanā.  Saskaņā ar Ziemeļatlantijas līguma organizācijas *(NATO)* Apvienoto Speciālo operāciju doktrīnu (AJP-3.5), speciālās operācijas ir militāras darbības, kuras veic speciāli norīkoti, organizēti, apmācīti un ekipēti spēki, kas nokomplektēti ar speciāli atlasītām militārpersonām, un kurās izmanto speciālu taktiku, tehniskos līdzekļus un paņēmienus. Šo operāciju laikā var tikt izmantotas slēptas vai diskrētas metodes, uzņemoties politiskos un militāros riskus, kas nav raksturīgi konvencionālo spēku operācijām. Speciālās operācijas var tikt veiktas tieši iesaistoties atsevišķā sadursmē ar pretinieku.  Speciālo operāciju laikā, tostarp arī pirms izņēmuma stāvokļa izsludināšanas militāro darbību rezultātā izraisītas valsti apdraudošas situācijas pārvarēšanai miera laikā (t. sk. slēptā militārā apdraudējuma, ja tiek lietoti militārie līdzekļi, pārvarēšanai), tiek veikta, piemēram, pretdarbošanās īpašajiem speciālo operāciju spēkiem, kuri var darboties, pielietojot maskēšanos, militāro maldināšanu, speciālās metodes un militāros līdzekļus u.tml. Hibrīda karadarbības ietvaros ar precīzi un savlaicīgi veiktu militāro operāciju var tikt deeskalēta slēpta militāra apdraudējuma situācija valstī, nepieļaujot tās turpmāku attīstību līdz izņēmuma stāvokļa pasludināšanai.  Papildus nepieciešams izdarīt grozījumus arī Militārā dienesta likuma 13. panta septītajā daļā, paredzot, karavīram (attiecīgi arī zemessargam) tiesības, veicot speciālās operācijas, pielietot dienesta šaujamieroci bez brīdinājuma, ja tas ir pamatots ar konkrētās militārās operācijas vai speciālās operācijas konceptu.  Atsevišķos gadījumos (atkarībā no valsts apdraudējuma veida un intensitātes, kā arī pret Latvijas Republiku īstenotām pretlikumīgām ārvalsts militārajām darbībām), dienesta ieroča pielietošana, veicot speciālās operācijas, dienesta ieroča pielietošana bez brīdinājuma būtu ne tikai pieļaujama, bet arī vitāli nepieciešama. Šādas nepieciešamības pamatā ir konkrētās speciālās operācijas koncepts (specifisks apstākļu kopums kopsakarā ar NBS vienībai izvirzītiem uzdevumiem apdraudējuma pārvarēšanai un operācijas sekmīgai izpildei). Proti, brīdināšana par šaujamieroču pielietošanu nebūs obligāta tikai un vienīgi tad, ja tas tiks pamatots ar speciālās operācijas konceptu. Šādas operācijas konceptu veidu vairāki faktori, t.sk. valsts apdraudējuma raksturs, operācijas izpildes teritorija (objekts), pretinieka apbruņojums un skaitliskais sastāvs un citi svarīgi faktori. Ņemot vērā šādus faktorus, tiks izvērtēta nepieciešamība atļaut (autorizēt) karavīriem neveikt brīdināšanu par šaujamieroča pielietošanu, šāda izvērtēšana būs NBS konkrētās speciālās operācijas plānošanas uzdevums. Nesaņemot šādu autorizāciju, karavīram, arī veicot speciālo operāciju būs pienākums brīdināt par šaujamieroča pielietošanu.  Militārā dienesta likuma normas, kas paredz karavīra tiesības bez brīdinājuma pielietot dienesta šaujamieroci, neaptver visus nepieciešamos gadījumus, kad karavīram militāro operāciju izpildes laikā ir jāpielieto dienesta ieroci iepriekš par to nebrīdinot. Šobrīd tas ir faktiski iespējams tikai ķīlnieku atbrīvošanas operācijās, vai arī uzbrukuma gadījumā. Veicot speciālās operācijas, karavīram nebūtu jāsagaida uzbrukums (tā sākums), piemēram, gadījumos, ja konkrētie militārie mērķi (apdraudējums) jau ir identificēti. Tas apdraud ne vien visas operācijas izpildi, bet arī nepamatoti paaugstina karavīra (kā uzdevumu izpildītāja) risku dzīvībai. Vienlaikus, speciālo operāciju izpilde ir saistīta ar augstāku mērķu sasniegšanu (piem., sabiedrības kopumā vai tās daļas un valstiskuma aizsardzība), kā rezultātā iespējamās sekas ir samērīgas ar pielietojamā spēka apmēru.  Papildus ar likumprojektu tiek precizēta Militārā dienesta likuma 13. panta 10. daļa, nosakot principu, ka dienesta šaujamieroča pielietošanai un izmantošanai jābūt samērīgai un nepieciešamai. Šobrīd Militārā dienesta likuma 13. panta 10. daļa noteic, ka visos dienesta šaujamieroča pielietošanas un izmantošanas gadījumos karavīram jādara viss iespējamais, lai garantētu citu personu drošību.  Pildot dienesta pienākumus galējas nepieciešamības situācijā, jo īpaši veicot speciālās operācijas, citu personu drošību nav iespējams garantēt visos dienesta šaujamieroča pielietošanas un izmantošanas gadījumos, tomēr šādai pielietošanai vienmēr ir jābūt nepieciešamai (minimālā un pakāpeniskā pielietošanas spēka princips), kā arī samērīgai, proti – proporcionālai. Tas nozīmē, ka atsevišķos gadījumos cilvēku drošība var tikt arī apdraudēta. Tomēr kaitējums nevar būt lielāks nekā labums, kas tika gūts no šāda spēka pielietošanas gadījuma.  **[2]** Šobrīd Militārā dienesta likuma 29. panta pirmā daļa noteic, ka karavīru var atstādināt no amata pienākumu pildīšanas, ja pret viņu ir ierosināta dienesta izmeklēšana. Pēc Militārās disciplināratbildības likuma spēkā stāšanās 2020. gada 1. decembrī, dienesta izmeklēšana ir komandiera prerogatīva, un piesaiste smagiem vai sarežģītiem gadījumiem atšķirībā no spēku zaudējušo Ministru kabineta 2010. gada 5. oktobra noteikumu Nr. 947 “Karavīru un zemessargu militārās disciplīnas reglaments” 63. punktā noteiktā vairs nav paredzēta.  Tādējādi ar grozījumu Militārā dienesta likuma 29. panta pirmajā daļā tiek paredzēts, ka karavīru atstādināt no amata pienākumu veikšanas varēs ar motivētu lēmumu. Tas savukārt ļaus izslēgt varbūtību, ka karavīru varēs atstādināt no amata pienākumu izpildes, ierosinot dienesta izmeklēšanu par jebkuru disciplīnas pārkāpumu.  **[3]** Grozījums Militārā dienesta likuma 45. panta otrajā daļā paredz Nacionālo bruņoto spēku komandiera tiesības uz laiku piešķirt citām personām tiesības valkāt karavīra formas tērpu. NBS komandiera tiesības piešķirt karavīra formas tērpa valkāšanas tiesības ir vērtējamas kā izņēmums. Katrs formas tērpa valkāšanas tiesību piešķiršanas gadījums tiks vērtēts atsevišķi, ņemot vērā mērķi ar kādu formas tērps ir piešķirams, ieguvumu u.c. kritērijus pirms tam iepazīstinot konkrēto personu ar iekšējo kārtību, kādā valkā karavīra formas tērpu.  Tiesības valkāt karavīra formas tērpu NBS komandieris noteiks ar rīkojuma dokumentu, kas aizsargās konkrēto personu gadījumos, ja kompetentā iestāde (piemēram, Militārā policija) saskaņā ar ārējo regulējumu vērstu uzmanību uz iespējamu formas tērpa valkāšanas prettiesiskumu. Papildus tiek vērtēta līguma slēgšana ar konkrēto personu par formas tērpa izsniegšanu noregulējot materiāltehniskās attiecības ar konkrēto personu un, paredzot formas tērpa atgriešanas pienākumu, neradot zaudējumus NBS un aizsardzības resoram kopumā. Papildus norādām, ka jau iepriekš ir bijuši dažādi precedenti, kuros atsevišķām personām uz laiku piešķirtas tiesības valkāt karavīra formas tērpus, piemēram, 05.03.2014. izdota Latvijas filma ,,Džimlai rūdi rallalla”, kurā Latvijā populāras personības (piemēram, Mārtiņš Vilsons, Juris Žagars) valkāja karavīra formas tērpu, tāpat 2014. gada televīzijas šova ,,Iesaukts armijā” dalībnieki valkāja karavīra formas tērpus šova laikā.  **[4]** Militārā dienesta likuma 70. panta pirmā daļa noteic, ka karavīrs ir atbildīgs par nodarītajiem *materiālajiem* zaudējumiem normatīvajos aktos noteiktajā kārtībā.  Saskaņā ar Valsts iestāžu nodarīto zaudējumu atlīdzināšanas likumu (turpmāk – Atlīdzināšanas likums) publiskās personas atbild par privātpersonām nodarīto *mantisko zaudējumu* vai *nemantiskā kaitējuma* atlīdzinājumu, ja iestāde zaudējumu ir nodarījusi ar darbību (izdodot prettiesisku administratīvo aktu vai veicot prettiesisku faktisko rīcību), vai arī ar bezdarbību (ja iestādei bija pienākums rīkoties, bet tā prettiesiski nav rīkojusies). Norādītā likuma 33. panta otrā daļa noteic, ka amatpersona ir civiltiesiski atbildīga par publisko tiesību juridiskajai personai nodarīto zaudējumu (zaudējums šā likuma izpratnē ietver mantisko zaudējumu un nemantisko kaitējumu), ja šī amatpersona ir tīši rīkojusies prettiesiski vai savā rīcībā pieļāvusi rupju neuzmanību.  Valsts pārvaldes iekārtas likuma 90. pants noteic, ja amatpersona, pildot amata pienākumus, ar nodomu vai aiz rupjas neuzmanības ir radījusi mantiskus zaudējumus publiskai personai, publiskā persona prasa, lai amatpersona atlīdzina zaudējumus normatīvajos aktos noteiktajā kārtībā. Karavīrs atbilstoši likuma “Par interešu konflikta novēršanu valsts amatpersonu darbībā” 4. panta pirmās daļas 22. punktam ir valsts amatpersona.  Tādējādi attiecīgie grozījumi Militārā dienesta likuma 70. panta pirmajā daļā ir nepieciešami, lai noteiktu, ka karavīrs ir atbildīgs par iestādei nodarītajiem *mantiskajiem* zaudējumiem, tostarp arī privātpersonai nodarīto nemantisko kaitējumu, kuru viņš nodarījis rīkojoties iestādes vārdā.  Papildus ar likumprojektu tiek izslēgta Militārā dienesta likuma 70. panta otrā daļa, jo tā dublē speciālā likuma, kas noteic karavīra disciplināratbildību - Militārās disciplināratbildības likuma 3. panta otrajā daļā noteikto. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un NBS. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē, vai varētu ietekmēt | Projekts attiecas uz ikvienu personu, tostarp ārvalstu, attiecībā pret kuru karavīrs vai zemessargs būtu tiesīgs pielietot dienesta šaujamieroci un speciālos līdzekļus Nacionālo bruņoto spēku 6.1 panta pirmās daļas 7.punktā un Nacionālās drošības likuma 23.6 pantā noteikto uzdevumu realizācijai Militārā dienesta likuma 13. pantā un 14. pantā noteiktajā veidā un kārtībā.  Grozījumi Militārā dienesta likuma 29., 70. un 73. pantā attiecas uz karavīriem.  Grozījums Militārā dienesta likuma 45. pantā attiecas un NBS un personām, kurām uz laiku var tikt piešķirtas tiesības valkāt karavīra formas tērpu. |
| 2. | Tiesiskā regulējuma ietekme uz tautsaimniecību un administratīvo slogu | Projektam nav ietekmes uz uzņēmējdarbības vidi, Nacionālā attīstības plāna rādītājiem, konkurenci, vidi, un nevalstiskajām organizācijām.  Nav prognozējams būtisks administratīvā sloga pieaugums, kas nebūtu realizējams esošo resursu ietvaros. |
| 3. | Administratīvo izmaksu monetārs novērtējums | Nav iespējams aprēķināt. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |
|  |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā ievietots Aizsardzības ministrijas tīmekļa vietnē <https://www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanas> 2021. gada 14. aprīlī un Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai ir dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Aizsardzības ministrijas noteiktajā termiņā līdz 2021. gada 2021. gada 5. maijam, kā arī līdz iesniegšanai uzsaukšanai Valsts sekretāru sanāksmē nav saņemts neviens sabiedrības līdzdalības pieteikums. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta NBS līdzšinējo funkciju ietvaros. Ar projektu nav paredzēts mainīt NBS struktūru. |
| 3. | Cita informācija | Nav. |

Ministru prezidenta biedrs,

aizsardzības ministrs A. Pabriks

Upeniece, 67335241

[marina.balta@mod.gov.lv](mailto:marina.balta@mod.gov.lv)

Bodnieks, 67209821

[valerijs.bodnieks@mil.lv](mailto:valerijs.bodnieks@mil.lv)

Katajeva, 67071907

[viktorija.katajeva@mil.lv](mailto:viktorija.katajeva@mil.lv)

Pāvele, 67071908

madara.pavele@mil.lv

v\_sk = 2425